遷居有感示二三子
作者：周行己
朝代：宋

paragraphs: 四時忽代序，靡靡無停息。
白露應節降，凉颸變晨夕。
閒居二十載，遷徙靡寧日。
鳥鼠有巢穴，我居無定室。
田園固所乏，婚嫁何當畢。
貧賤難爲好，仁義寡所匹。
總總百年內，萬事安可必。
人生七十稀，我今五十一。
齒髮已彫喪，肌肉乏腴實。
固窮吾素分，苟得鮮終吉。
餘年當幾何，任運非得失。